PREDKLADACIA  správa

Návrh zákona predkladaný poslancom Národnej rady Slovenskej republiky Petrom Bohunickým má za cieľ zveriť obciam v Slovenskej republike kompetenciu na úseku osvedčovania listín a podpisov na listinách ako samostatnú pôsobnosť, t.j. v rámci výkonu územnej samosprávy. 
K predloženému poslaneckému návrhu zákona Ministerstvo vnútra Slovenskej republiky uvádza:
Návrh zákona upravuje len osvedčovanie vykonávané obcami a ponecháva v právnom poriadku Slovenskej republiky zákon Národnej rady Slovenskej republiky č. 15/1993 Z. z. o osvedčovaní listín a podpisov na listinách obvodnými úradmi. Tým by došlo k úprave tej istej otázky vo dvoch zákonoch, čo je v rozpore s čl. 4 ods. 1 legislatívnych pravidiel vlády.
Názov aj text zákona je v rozpore so zákonom Slovenskej národnej rady č. 369/1990 Zb. o obecnom zriadení v znení neskorších predpisov, ktorý ustanovuje pôsobnosť obce, a nie obecného úradu. 
Podstatná časť textu zákona je len prevzatím ustanovení zákona Národnej rady Slovenskej republiky č. 15/1993 Z. z. a nereaguje na neskoršie zakotvenú pôsobnosť orgánov katastra na úseku osvedčovania, na platnosť niektorých listín v českom jazyku zakotvenú v zmluve o právnej pomoci s Českou republikou (čl. 3), ani na zmeny v terminológii (pracovník – zamestnanec).
Návrh používa pojmy, ktoré platná právna úprava organizácie miestnej štátnej správy nepozná (Okresný matričný úrad, pracovisko matričného úradu). 
Návrh je nepriamou novelizáciou zákona Národnej rady Slovenskej republiky č. 145/1995 Z. z. o správnych poplatkoch v znení neskorších predpisov.
Vzhľadom na uvedené viaceré závažné nedostatky predloženého poslaneckého návrhu zákona a skutočnosť, že na rokovanie vlády už bol predložený návrh zákona o osvedčovaní listín a podpisov na listinách okresnými úradmi a obcami, ktorý vypracovalo Ministerstvo vnútra Slovenskej republiky, s predloženým poslaneckým návrhom zákona predkladateľ neodporúča vysloviť súhlas.